РЕШЕНИЕ НА СЪВЕТА
от 7 юли 2009 година
относно насоки за политиките по заетостта на държавите-членки
(2009/536/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 128, параграф 2 от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Европейския икономически и социален комитет (2),
след като сe консултира с Комитета на регионите,
като взе предвид становището на Комитета по заетостта,
като има предвид, че:
(1)
Лисабонската стратегия, обновена през 2005 г., поставя акцент върху растежа и работните места. Насоките по заетостта на Европейската стратегия за заетостта и общите насоки за икономическата политика са приети като интегриран пакет, в който Европейската стратегия за заетостта има водеща роля за постигането на целите на Лисабонската стратегия в областта на заетостта и пазара на труда.
(2)
Прегледът на националните програми за реформа на държавите-членки, съдържащ се в съвместения доклад по заетостта, показва, че държавите-членки следва да продължат да полагат всички усилия за решаване на проблемите в следните приоритетни области: привличане и задържане на повече хора на работа; увеличаване предлагането на работна ръка и модернизиране на системите за социална закрила; подобряване на способността за адаптация на работниците и предприятията; както и увеличаване на инвестициите в човешкия капитал чрез подобряване на образованието и на уменията.
(3)
Предвид настоящата икономическа криза насоките следва да бъдат използвани също и като инструмент за посрещане на непосредствените предизвикателства, свързани с нарастващата безработица и социалното изключване. В краткосрочен план политиките включват интегрирани политики за гъвкавост и сигурност с цел улесняване на прехода към заетостта, осъществяване на връзка между безработните и наличните работни места, както и повишаване на уменията.
(4)
Предвид направения от Комисията преглед на националните програми за реформа акцентът следва да се постави върху тяхното ефективно и навременно изпълнение, като се обръща специално внимание на съгласуваните цели и сравнителни показатели, както и на участието на социалните партньори.
(5)
Насоките за заетостта бяха приети през 2008 г. за срок от три години, през което време актуализирането им следва да бъде стриктно ограничено.
(6)
Държавите-членки следва да проучат възможността да използват Европейския социален фонд при изпълнението на насоките за заетостта.
(7)
С оглед на интегрирания характер на пакета от насоки държавите-членки следва да изпълнят изцяло основните насоки на икономическата политика,
ПРИЕ НАСТОЯЩОТО РЕШЕНИЕ:
Член 1
Насоките за политиките по заетостта на държавите-членки, съдържащи се в приложението към Решение 2008/618/ЕО на Съвета от 15 юли 2008 г. относно насоките за политиките по заетостта на държавите-членки (3), остават в сила за 2009 г. и се вземат предвид от държавите-членки в техните политики по заетостта.
Член 2
Адресати на настоящото решение са държавите-членки.
Съставено в Брюксел на 7 юли 2009 година.